Matkailijoille tarkoitettu mainostaulu suolsi eilen Imatra-infon sijaan aikuisviihdettä. Nyt taulu on pimeänä.

Ohikulkija huomasi varhain eilen aamulla julkiselle paikalle sopimattomia kuvia Imatran kävelykadun matkailumainostaululla. Hän otti yhteyttä kaupunkiin, mutta ei puolen kuuden aikaan aamulla tavoittanut ketään. Pornokuvat pyörivät mainostaululla koko päivän.

Näyttötaulun asentaneen Kilpiset Oy:n toimitusjohtaja Kari Kostilainen kertoo Ilta-Sanomien verkkosivuilla (siirryt toiseen palveluun), että mainostaulun lukko oli murrettu lekalla tai porakoneella. Sen jälkeen mainostaulun johdot oli yhdistetty uudelleen ja pornokuvat oli ladattu taululle mahdollisesti oman näppiksen avulla.

Edellisen kerran kävelykadun mainostaulu joutui hyökkäyksen kohteeksi viime joulukuussa. Silloin taulussa pyöri aikuisviihdevideo.

Mainostaulun omistaa Imatran Kehitysyhtiö Kehy Oy, mutta taulun sisällöstä vastaa Kilpiset Oy.

Imatran kaupunkikeskusta Imitsi ry:n toiminnanjohtaja Liisa Marsio pitää tapausta valitettavana.

– Käytössä on oltava varmat vehkeet ja valvonnan pitäisi olla kunnossa, ettei tällaista pääse sattumaan, sanoo Marsio.

Hän kehottaa ohikulkijoita ottamaan yhteyttä Imitsiin, jos he näkevät mainostaululla sinne kuulumatonta sisältöä.

– Tieto lähtee meiltä ainakin heti oikeaan osoitteeseen, sanoo Marsio.

Näyttötaulun asentaneen Kilpiset Oy:n toimitusjohtaja Kari Kostilaista ei tavoitettu kommentoimaan tapahtunutta.